**Agora visurilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai trec pe strada ta, din oră-n oră,

Sperând să îmi apari, să te mai văd,

Închipuindu-mi locul o agoră

C-un viitor pe care-l întrevăd.

Nu-mi fac un plan, îl am deja din visuri

În care ce va fi îmi este clar,

Venirea ta având atâtea bisuri

Cât anii-nchiși în miez de chihlimbar.

Cu pași tăcuți, pe dalele de piatră,

Strivesc secunde triste, invocând

Ecouri când, spre Lună, câinii latră

Iar eu răspund c-o zbatere de gând.

Am avantajul visurilor mele

Și mi le port în ore de-nserat

Când se aprind lumini pe străzi și-n stele

Ascunse de un nor îngândurat.

Fereastra ta e-acum întunecată

Și mă întreb ce faci, pe unde ești,

Cum de nu știi că tu, cea mai visată,

Ar trebui să vii și să-mi vorbești?